.td_uid_2_602ccff2e8d9b_rand.td-a-rec-img{text-align:left}.td_uid_2_602ccff2e8d9b_rand.td-a-rec-img img{margin:0 auto 0 0} Studenti ta' bejn it-tlieta u l-11-il sena se jingħataw vawċers tal-ħalib fl-iskejjel. It-tfal li huma eleġibbli rċevew formola ta' reġistrazzjoni elettronika mill-iskola tagħhom. Din l-iskema l-ġdida tħabbret illum mill-Ministri Anton Refalo u Justyne Caruana, flimkien mas-Segretarju Parlamentari Stefan Zrinzo Azzopardi. Skont l-istqarrija, l-istudenti li jipparteċipaw fl-iskema se jingħataw numru ta' vawċers ikkuluriti skont ix-xahar, li bihom jistgħu jakkwistaw 500ml ħalib frisk. Il-Ministri spjegaw kif din l-iskema volontarja hija miftuħa għal tfal li jattendu skejjel primarji amministrati jew li huma rikonoxxuti mill-Ministeru għall-Edukazzjoni. Huma qalu wkoll li din l-iskema se tkopri s-sena skolastika 2020-2021 b'ammont totali ta' €441,000 kofinanzjat b'fondi Ewropej. Il-Ministru Refalo qal li l-għan ewlieni tal-iskema huwa li jitqanqal iżjed għarfien fost it-tfal dwar il-kontribut tal-ħalib frisk fid-dieti tagħhom, bħala kontribut għall-ġlieda kontra l-obeżità. Stqarr kif din is-sena il-Gvern qed iniedi bidla fl-iskema tal-vawċers tal-ħalib hekk kif it-tfal li jipparteċipaw se jkunu qed jirċievu aktar ħalib milli kienu jirċievu fis-snin li għaddew. Fl-istess stqarrija, il-Ministru Justyne Caruana qalet li parti essenzjali mill-edukazzjoni hi 'li nippromwovu wkoll il-ħarsien tas-saħħa.' Hi qalet li dan ma jsirx biss bit-tagħlim iżda wkoll bi promozzjoni ta' drawwiet tajbin fejn jidħol l-ikel u x-xorb. Il-Ministru stqarret li huwa importanti li t-tfal jkunu mrawma biex jieħdu ħsieb saħħithom. Justyne Caruana qalet ukoll li "kien hemm ħidma bejn dawk involuti biex jaraw kif, minħabba r-restrizzjonijiet miġjuba mill-pandemija, jerġa' jibda jitqassam il-ħalib lill-istudenti ta' bejn tliet snin u ħdax-il sena". Is-Segretarju Parlamentari Stefan Zrinzo Azzopardi spjega kif bil-kollaborazzjoni ta' diversi dipartimenti tal-gvern, l-iskema se tkun qed ittejjeb is-saħħa tat-tfal. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_602ccff2e9201_rand.td-a-rec-img{text-align:left}.td_uid_3_602ccff2e9201_rand.td-a-rec-img img{margin:0 auto 0 0}